Kegyelem nektek és békesség Istentől a mi Atyánktól és az Úr Jézus Krisztustól! Ámen
Ézs 2, 1-5
Ezt az igét kapta látomásban Ézsaiás, Ámóc fia Júdáról és Jeruzsálemről: 2Az utolsó napokban szilárdan fog állni az Úr házának hegye a többi hegy fölött, és kimagaslik majd a halmok közül. Özönlik majd hozzá valamennyi nép. 3Eljön a sok nép, és ezt mondják: Jöjjetek, menjünk föl az Úr hegyére, Jákób Istenének házához! Tanítson minket útjaira, hogy az ő ösvényein járjunk. Mert a Sionról jön a tanítás, és az Úr igéje Jeruzsálemből. 4Igazságot szolgáltat a nemzetek között, ítéletet hoz minden nép ügyében. Kardjaikból ezért kapákat kovácsolnak, lándzsáikból pedig metszőkéseket; nép a népre kardot nem emel, hadakozást többé nem tanul. 5Jákób háza, jöjjetek, járjunk az Úr világosságában!

Krisztus békéjének Keresői!
„Jöjjetek, járjunk az Úr világosságában!”
Milyen különös, hogy Ézsaiás próféta nem azt mondja: majd egyszer, ha minden rendben lesz, ha minden problémánk megoldódik, ha megszűnnek a háborúk, ha mindenki megérti végre a másikat, akkor majd járjunk az Úr világosságában. Nem!
Azt mondja: jöjjetek!
Ez meghívás. Meghívás Isten népéhez. Meghívás a gyülekezethez. Meghívás hozzám és hozzád a békesség krisztusi közösségébe.
Jöjjetek! Induljunk el! Járjunk együtt! Járjunk az Úr békéjének világosságában!
Tegnap értem haza a cserkésztáborból, és egy ilyen táborban bizony bőven van lehetőség szó szerint is világosságban járni. Kirándulni, túrázni, erdőben, mezőn, hegyen, napsütésben.
Az ember ilyenkor csodaszép dolgokat lát. Olyan tájakat, amelyeket talán egyébként soha nem látna. De aztán azt is megtapasztalja az ember, hogy a túra fárasztó. A világosság, a napsütés egy idő után meleg. A hátizsák nehéz. A láb elfárad. És bizony az ember néha azt gondolja: jó lenne már leülni egy kicsit.
És talán így van ez a napsütéssel is. Amikor folyton tűz a nap, akkor egy idő után már észre sem vesszük. Természetesnek vesszük, sőt túl soknak is és elkezdjük vágyni a sötétséget.
A héten is az egyik túrán egyszer csak azt láttuk, hogy sötét esőfelhők kezdenek gyülekezni. Hallottuk a mennydörgést. Az ember ilyenkor mégsem örülni kezd, hanem félni: jajj, mi lesz, ha elér tényleg a sötét vihar?
Végül csak egy kis eső kapott el bennünket.
De abban a pillanatban valahogy mindenki sokkal jobban értékelte már a napfényt. A világosságot. Azt, ami addig olyan természetesnek, sőt soknak tűnt.
És egyszer csak együtt énekeltük a gyerekekkel: „Süss fel nap, fényes nap…”
Milyen érdekes az ember! Amíg süt a nap, morgunk és elégedetlenkedünk miatta. Amikor azonban megjelennek a sötét felhők, amikor halljuk a dörgést, amikor látjuk, hogy közeledik a vihar, akkor hirtelen nagyon értékes lesz a világosság.
És talán ilyen az életünk is. Sok mindent akkor tudunk igazán értékelni, amikor hirtelen eltűnik.
A békességet akkor, amikor már háborúskodás van. A nyugalmat akkor, amikor már mindenütt feszültség van. A biztonságot akkor, amikor hirtelen kiszámíthatatlanná válik minden.
A családot akkor, amikor egyedül maradunk.
A barátságot akkor, amikor már sértődés és távolság van. A gyülekezet közösségét akkor, amikor már magányosnak érezzük magunkat.
Épp, így tehát a békességet is sokszor akkor kezdjük igazán értékelni, amikor már halljuk a dörgést. Amikor csapkodnak körülöttünk a problémák villámai. Amikor úgy érezzük, hogy talán mindjárt ránk szakad az egész égbolt.
És akkor csak reménykedünk és imádkozunk, éneklünk: Bárcsak kitisztulna!
Bárcsak nem mosna el bennünket az ellentétek, a széthúzás, a harag, a gyűlölet vihara!
Ami korábban unalmasnak, monotonnak, túl kiszámíthatónak tűnt, arról egyszer csak kiderül, hogy valójában ajándék volt.
Valójában békességet keresünk mindannyian.
Keressük a nyugodt pontokat. A biztos helyeket. A védett kikötőket, ahol lehorgonyozhatunk. Ahol nem kell állandóan attól tartanunk, hogy mikor jön a következő hullám. Mikor támad fel a szél. Mikor kezd el hánykolódni az életünk hajója.
És amikor megtalálunk egy ilyen kikötőt – egy családot, egy barátot, egy házastársat, egy közösséget –, akkor talán egy ideig örülünk neki. Aztán valahogy mégis könnyen elfelejtjük, milyen nagy ajándék.
Egy apró-cseprő sérelem. Egy kimondatlan mondat. Egy anyagi kérdés. Egy nézetkülönbség. Egy rosszul értelmezett, vagy kimutatott gesztus. És egyszer csak ezek kerülnek a békesség elé.
Amit tegnap még fontosnak tartottunk, az ma már természetes. Akit tegnap még ajándéknak láttunk, azt ma már talán csak a hibái alapján látjuk. A közösség, amelyért hálát adtunk, ma már csak a hiányosságainkat mutatja.
És így lesz egyre több háború a világban. Így hullanak szét családok. Így aprózódik el a kereszténység. Így távolodunk el Krisztustól.
Mert valahol mélyen ugyanaz történik velünk, mint amit Ézsaiás igéje megmutat: nem azt keressük már, amit Isten kínál.
Nem Isten békességének a városát keressük. Nem Isten országában akarunk élni. Nem nála akarunk lehorgonyozni. Pedig ha az életünk hajója nem Isten békességében horgonyzik, akkor előbb-utóbb veszélyben érezzük magunkat. És ha félünk, akkor ingerlékenyebbek leszünk. Ha félünk, akkor durvábbak leszünk. Ha félünk, akkor bezárkózunk. Ha félünk, akkor támadunk. Sokszor nem azért bántjuk egymást, mert valóban gyűlöljük a másikat, hanem mert valami mélyen bennünk félelmet ébreszt.

Ézsaiás próféta olyan jövőt lát, amelyben Isten népe megtanulja: a félelemre nem jó válasz a kard, mert nem a kard az élet végső eszköze.
„Kardjaikból ezért kapákat kovácsolnak, lándzsáikból pedig metszőkéseket; nép a népre kardot nem emel, hadakozást többé nem tanul.”
Ez Isten nagy látomása a békességről. Nem egyszerűen az, hogy mindenki békén hagyja a másikat. Nem az, hogy mindenki bezárkózik a maga világába, és nem beszélünk egymással, mert akkor legalább nem veszekszünk.
Isten békessége ennél több. A kardból kapa lesz. A lándzsából metszőkés. Vagyis az, ami korábban sebet ejtett, most életet szolgál.
Isten békessége életet teremtő erő.
Ismét van egy jól ismert dal, amely eszembe jutott, amelyben az emberiség béke utáni vágyakozása szólal meg. John Lennon Imagine című dala egy olyan világot képzel el, ahol nincs háború, nincs ellenségeskedés, nincs megosztottság. A dal mögött ott van az ember örök vágya: Bárcsak lehetne egy olyan világ, ahol végre békében élünk egymással!
John Lennon sajátosan képzeli el ezt a világot, nagyon emberi, földhöz ragadt módon, de megszólal mégis ez a mindenkit összekötő vágyakozás. Lássuk meg ma, hogy Ézsaiás, illetve rajta keresztül Isten többet mond annál, mint hogy „képzeljünk el egy békésebb világot”.
Azt mondja: Nézzetek Istenre! „Jöjjetek, menjünk föl az Úr hegyére!” „Tanítson minket útjaira!” „Járjunk az Úr világosságában!”
Mert a békesség nem egyszerűen egy emberi álom, amelyet nekünk kell valahogy megvalósítanunk. A békesség Isten. És ez a békesség Jézus Krisztusban lett egészen közelivé.
Az oltár előtti igében Jézus a háborgó tengeren jár. A tanítványok hajója hányódik. A szél szembefúj. A hullámok magasra csapnak. Péter aztán mégis kilép a hajóból. És amíg Jézusra figyel, amíg őrá néz, amíg tőle várja a biztonságot, addig békességgel a szívében jár a vízen.
De aztán más lesz a fontos. Péter észreveszi a szelet. Észreveszi a hullámokat. Észreveszi a veszélyt. És amikor már nem Jézusra néz, hanem a viharra, akkor süllyedni kezd.
Pontosan ez a te életed története is. Az, hogy Krisztusra figyelsz, az nem azt jelenti, hogy nincsenek hullámok. Nem azt jelenti, hogy soha nem jönnek sötét felhők.
Azt jelenti, hogy nem a vihar határozza meg végső soron az életed, a döntéseid, a szavaid.
Amíg Krisztusra nézünk, addig tudjuk, hogy van, akihez kiálthatunk: „Uram, ments meg!”
Ezért mondja Ézsaiás: „Jöjjetek, járjunk az Úr világosságában!”
Mert a békesség Isten ajándéka, de közben egy szolgálat is, mert Isten bennünket is béketeremtőkké akar tenni. Jézus ezt mondja a Hegyi Beszédben: „Boldogok, akik békét teremtenek, mert ők Isten fiainak neveztetnek.”
Nem azt mondja: boldogok, akik várják, hogy valaki más végre békét teremtsen.
Hanem: boldogok, akik békét teremtenek.
Te is tehetsz a békéért, már ma.
Lehet, hogy csak annyi kell, hogy bocsánatot kérsz. Lehet, hogy annyi, hogy megbocsátasz, még akkor is, ha a másik nem érdemelte meg. Lehet, hogy annyi, hogy nem ütésre emelt kézzel lépsz oda, hanem ölelő karral. Lehet, hogy egy kedves szó, egy dicséret, egy biztatás, egy őszinte beszélgetés. 
Tehetsz a békéért azzal, hogy nem sorolod tovább a másik hiányosságait. Nem a félelmeidre hallgatsz. Nem a legrosszabbat feltételezed róla. Hanem szeretettel és őszintén beszélsz vele. Sokat tehetsz a békéért.
Talán egy lavina képe is segít ezt megérteni. Sokkal könnyebb lenne a lavinát nem akkor megállítani, amikor már lezúdul a hegyoldalon, hanem eleve eltenni az útból azt az egyetlen kis követ, amelyről tudjuk, hogy veszélyes. A békétlenségeink is sokszor így kezdődnek és épp ilyen egyszerű lenne megelőzni a saját lavináintak. Nem a saját igazságaink alá temetni a másikat, hanem az igazi, a kegyelem igazságát megtalálni és azzal megajándékozni a másikat.
Jézus Krisztus az igazság. És az ő keresztje mutatja meg, hogyan lesz igazságból békesség. A keresztben Isten nem úgy hoz igazságot, hogy egyszerűen elpusztít mindenkit, aki vétkezett. Hanem Krisztus magára veszi a bűn terhét. A feltámadásban pedig Isten új életet teremt. A kereszt és a feltámadás együtt hirdeti: Isten igazsága nem a pusztítás, hanem a megváltás igazsága.
Isten békessége azt jelenti, hogy Krisztusban van valaki, akiben lehorgonyozhat a szívünk.
És talán ez az egyik legfontosabb kérdés ma reggel: Hol horgonyzik az életed? Mi az, amihez akkor is visszatérsz, amikor vihar támad? Mi az, ami megtart, amikor jönnek a hullámok?
Ha az életünk hajója csak az emberek véleményében horgonyzik, akkor előbb-utóbb elszakad a kötél. 
„Krisztus békessége uralkodjék a szívetekben.”
Ne csak néha. Ne csak vasárnap. Ne csak akkor, amikor minden rendben van, hanem a napfényben és a viharban egyaránt. Mindig!
Ézsaiás látomása egyszer majd teljesen valóra válik. Eljön az idő, amikor a kardokból valóban kapák lesznek. Amikor nép a népre kardot nem emel.
De az a jövő már most elkezdődhet bennünk. Már ma letehetünk egy kardot. Már ma eltehetünk egy követ a lavina útjából. Már ma lehetünk béketeremtők. Mert Krisztus békessége már itt van. És ahol Krisztus békessége jelen van, ott a világ észrevehet valamit Isten országából.
Ezért mondja Ézsaiás, hogy a népek özönlenek az Úr hegyére. Mert egyszer majd meglátják, hogy van egy hely, ahol valóban békesség van.
Rajtad és rajtam múlik, hogy Krisztus szereteténél horgonyozzon a szívünk. Itt legyen az életünk biztos pontja. És innen induljunk el egymás felé. A világosságban. A békességben. A megbocsátásban. A szeretetben. Krisztus nyomában. Mert Ézsaiás ma is ezt mondja nekünk: „Jákób háza, jöjjetek, járjunk az Úr világosságában!”
Ámen.

